Ellenzékieket lejárató álhíreket közöl, majd percekkel később töröl a Há’ most mi van abba? nevű Facebook-oldal, amelyeken korábban viccesnek gondolt tartalmak jelentek meg. Ez az FB-oldal közölte például azt az álhírt, hogy Baranyi Krisztina 9. kerületi ellenzéki polgármesterjelölt szöges szalámikat szór ki a kutyáknak a kerületben.

Később ugyancsak Baranyinak írt az egyébként 146 ezer követővel bíró oldal egy nyílt levelet, amelyben azt állították, hogy az ellenzéki jelölt 70 millió forintért vásárolt magának egy Duna-parti luxuslakást. Ám később ezt a posztot is törölték. Ez az állítás egyébként hazugság, Baranyi már korábban pert indított azok ellen, akik ezt terjesztették. Ezeket a pereket Baranyi meg is nyerte.

A Mérce szerint az oldalon korábban nem voltak politikai tartalmak, azok az utóbbi időben jelentek meg és Baranyin kívül Karácsony Gergelyt és Barabás Richárdot vették célba.